UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændring til Rådets fælles holdning til forslag til EUROPA-PARLAMENTETS OG RÅDETS DIREKTIV om ændring af direktiv 85/611/EØF om samordning af love og administrative bestemmelser om visse institutter for kollektiv investering i værdipapirer (investeringsinstitutter) med henblik på en regulering af administrationsselskaber og forenklede prospekter OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1998/0242 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændring til Rådets fælles holdning til forslag til EUROPA-PARLAMENTETS OG RÅDETS DIREKTIV om ændring af direktiv 85/611/EØF om samordning af love og administrative bestemmelser om visse institutter for kollektiv investering i værdipapirer (investeringsinstitutter) med henblik på en regulering af administrationsselskaber og forenklede prospekter

1. BAGGRUND

Kommissionen tilsendte den 17. juli 1998 Europa-Parlamentet og Rådet et forslag til direktiv [1] om ændring af direktiv 85/611/EØF [2] om samordning af love og administrative bestemmelser om visse institutter for kollektiv investering i værdipapirer (investeringsinstitutter) med henblik på en regulering af administrationsselskaber og forenklede prospekter.

[1] KOM(1998) 451 endelig udg. (EFT C 272 af 1.9.1998, s. 7).

[2] EFT L 375 af 31.12.1985, s. 3. Direktivet er senest ændret ved direktiv 2000/64/EF (EFT L 290 af 17.11.2000, s. 27).

Det Økonomiske og Sociale Udvalg afgav sin udtalelse på sit 361. plenarmøde den 24. og 25. februar 1999 [3]. På foranledning af Rådet afgav Den Europæiske Centralbank sin udtalelse den 16. marts 1999 [4].

[3] EFT C 116 af 28.4.1999, s. 1.

[4] EFT C 285 af 7.10.1999, s. 9.

Europa-Parlamentet vedtog den 17. februar 2000 en lovgivningsmæssig beslutning efter førstebehandlingen [5] bestående af 13 ændringsforslag til Kommissionens forslag.

[5] EFT C 339 af 29.11.2000, s. 228, Ordfører. O. Schmidt.

Kommissionen vedtog den 30. maj 2000 et ændret forslag [6] under hensyntagen til høringen af Europa-Parlamentet og Det Økonomiske og Sociale Udvalg.

[6] KOM(2000) 331 endelig (EFT C 311 E af 31.10.2000, s. 273).

Rådet vedtog sin fælles holdning [7] den 5. juni 2001.

[7] EFT C 297 af 23.10.2001, s. 10.

Kommissionen vedtog den 28. juni 2001 sin meddelelse til Europa-Parlamentet [8] om Rådets fælles holdning.

[8] SEK (2001)1004 endelig.

Europa-Parlamentet vedtog under andenbehandlingen den 23. oktober 2001 et ændringsforlag til den fælles holdning.

2. FORSLAGETS FORMÅL

Forslagets hovedformål er at styrke det indre marked på området investeringsinstitutter ved at ajourføre reglerne for administrationsselskaber og indføre et europæisk pas for dem samt give dem mulighed for at udøve en bredere vifte aktiviteter og indføre et forenklet prospekt for investorer. Med Rådets fælles holdning indførtes der desuden bl.a. en yderligere harmonisering af de retlige rammer for investeringsselskaber, navnlig for selvforvaltende investeringsselskaber, dvs. investeringsselskaber, der ikke har udpeget et administrationsselskab.

Sammen med et fælles forslag om investeringsinstitutternes investeringer [9] udgør dette forslag en del af den handlingsplan for finansielle tjenesteydelser, der skal være gennemført i 2005 [10].

[9] Kommissionens oprindelige forslag (KOM(1998) 449 endelig udg.) og ændrede forslag (KOM(2000) 329 endelig): EFT C 311 E af 31.10.2000, s. 302. Rådets fælles holdning: EFT C 297 af 23.10.2001, s. 35.

[10] KOM(1999) 232 af 11.5.1999.

3. KOMMISSIONENS HOLDNING TIL EUROPA-PARLAMENTETS ÆNDRINGSFORSLAG

Europa-Parlamentet vedtog under andenbehandlingen et enkelt ændringsforslag (ændringsforslag 2) til Rådets fælles holdning.

Kommissionen kan af nedenstående årsager acceptere dette ændringsforslag.

Ændringsforslag 2 ændrer tidsrammen i en af forslagets eksisterende bestemmelser, hvorefter Kommissionen skal foretage en gennemgang af kapitalkravene for investeringsinstitutternes administrationsselskaber inden fem år efter direktivets ikrafttræden. Ændringsforslag 2 forkorter denne tidsfrist til tre år efter direktivets ikrafttræden for at sidestille den med tidsfristen i den generelle revisisonsbestemmelse indført med ændringsforslag 3, første afsnit (fremsat i forbindelse med det første forslag vedrørende investeringsinstitutter).

Kommissionen kan på trods af denne kortede tidsfrist acceptere ændringsforslag 2, idet den i høj grad kan tilslutte sig en tæt overvågning af gennemførelsen af det nuværende investeringsinstitutforslag, så den kan foreslå de yderligere ændringer, der måtte være nødvendige.

4. KONKLUSIONER

Kommissionen accepterer derfor fuldt ud det ændringsforslag, der blev vedtaget af Europa-Parlamentet under andenbehandlingen.